钦定古今图书集成/历象汇编/乾象典/第020卷 > 周密齐东野语 > 《温泉寒火》
## 钦定古今图书集成/历象汇编/乾象典/第020卷 > 周密齐东野语 > 《温泉寒火》

邵康节曰：“世有温泉，而无寒火。”昭德晁氏解云：“阴能
顺阳，而阳不能顺阴也。水为火爨，则沸而熟物；火为
水沃，则灭矣。”晋纪瞻举秀才，陆机策之曰：“阴阳不调，
则大数不得不否；一气偏废，则万物不能独成。今有
温泉而无寒火，其故何也？”白虎殿诸儒讲论，班固纂
为《白虎通五行篇》，亦曰：“有温水，无寒火。”然今汤泉往往有之，如骊山、尉氏、骆谷、汝水、黄山、佛迹、匡庐、闽中
等处，皆表表在人耳目。坡诗云：“自怜耳目隘，未测阳
阴故。郁攸火山烈，觱沸汤泉注。安能长鱼鳖，仅可𬊈
狐兔。”朱氏晦庵诗云：“谁然丹黄焰，爨此玉池水。”盖或
为温泉之下，必有硫黄矾石故耳。独未见所谓寒火。
按《西京杂记》载董仲舒曰：“水极阴而有温泉，火至阳
而有凉焰。”又《抱朴子》曰：“水性纯冷，而有温谷之汤泉；
火体宜炽，而有萧丘之寒焰。”又：刘子从化篇曰：“水性
宜冷，而有华阳温泉，犹曰泉冷，冷者多也。火性宜热，
而有萧丘寒焰，犹曰火热，热者多也。然则寒火亦有
之矣，特以耳目所未及，故以为无耳。